
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е  
№  РС-23084#16-22-051

Днес, 11.07.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-104 от 30.03.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/23084#16/18.03.2022 година. 
Сигналът е насочен срещу Михаил Керемедчиев – заместник-кмет на Община Я.
В сигнала се съдържат твърдения за това, че като заместник-кмет на Община Я., Михаил Керемедчиев е подписал за кмет на Община Я., съгласно Заповед на кмета № РД/02-00908 от 27.102020 г., Договор с рег. № ДГ/04-00105 от 28.10.2020 г.между Община Я. и „**********“ ООД, ЕИК **********, с предмет: „Текущ ремонт на офиси и сграда с административен адрес: град Я., ул. „Александър Стамболийски“, на основание чл.20, ал.4, т.1 от ЗОП. При проверка е установено, че съдружник в  „**********“ ООД е майката на Д.Г.Д. – директор на дирекция „Култура, спорт, младежки дейности, туризъм и връзки с обществеността“ при Община Я., за която се твърди, че живее на семейни начала с Керемедчиев. Плащането по договора е извършено от бюджета на Община Ямбол.Твърди се, че Керемедчиев и Димитрова са били съдружници  в СД „**********“ и в правоприемника му „**********“ до 19.11.2019 г., когато Керемедчиев прехвърля дяловете си на дружеството на Ц.Р. – син на кмета на гр. Я.
Към сигнала са приложени копия от справка с изх. № ЦУ01-23084#14/11.02.2022 г., на КПКОНПИ, писмо с рег. № 2801-07503/12.04.2021 г. и писмо с рег. № 2801-08403/21.04.2021 г. на Община Я.
Във връзка с твърденията в сигнала, Комисията е изискала и получила с писмо вх. № ЦУ01-3102/21.04.2022 г. на КПКОНПИ от кмета на Община Я., заверено копие на Трудов договор № 313/18.11.2019 г. на Михаил Керемедчиев, Заповеди № 47/15.11.2019 г. и № 26/22.07.2022 г. по отношение на, Договор № ДГ/04-00105/28.10.2020 г., сключен между Община Я. и „**********“ ООД и Заповед № РД/02-00908/27.10.2020 г. на кмета на Община Я.
Комисията служебно е извършила справки в регистър НБД „Население“ и  Търговски регистър и регистър на ЮЛНЦ.

От събраните в хода на административното производство доказателства, се установи следното от фактическа страна:
Сигналът е подаден от орган на съдебна власт.
Михаил  Керемедчиев е назначен на длъжност заместник-кмет на Община Я. на 18.11.2019 г., видно от Трудов договор № 313/18.11.2019 г.
Видно от справка в Търговски регистър и регистър на ЮЛНЦ се установи, че до 29.11.2019 г. Михаил  Керемедчиев е бил съдружник в „**********“ ООД, ЕИК: 205664726. Видно от Протокол от проведеното на 19.11.2019 г. Общо събрание на дружеството, същото е взело решение да освободи като съдружник Михаил Керемедчиев и да приеме за такъв Цветан Ревански. От същата справка се установи, че считано от 28.04.2021 г. собственици и съуправители на „**********“ ООД, гр. Я., ЕИК: ********** са О.В.Д. и Г.Б.Б., който е придобил дяловете си от капитала на дружеството от С. К. Ж. - съдружник и съуправител до тази дата.
От направена справка в НБД „Население“се установи, че О.В.Д. е майка на Д.Г.Д. Не се установи родство между Михаил Керемедчиев от една страна и О.В.Д. и Д.Г.Д. От същата справка е видно, че Михаил  Керемедчиев е с постоянен и настоящ адрес - гр. Я., ул. „******“ №***, *** и семейно положение „неженен“, с едно дете от майка Н.С.С., а Д.Г.Д. е с постоянен адрес от 11.02.2003 г. - гр. Я., ул. „*********“ №**, ****, настоящ адрес от 25.10.2021 г. – гр. Я., ул. „***********“ №**, *** и семейно положение „неомъжена“, без деца. Не се установи и родство между Михаил Керемедчиев, Г. Б. и С. Ж.
С писмо с вх. № ЦУ01-3751#1/09.06.2022 г. на КПКОНПИ, директорът на ОД на МВР – Я. удостоверява, че ОДМВР Я. не разполага с информация лицата Михаил  Керемедчиев и Д.Г.Д. да са живели в доброволно съжителство на съпружески начала или в общо домакинство през периода от м. октомври 2018 г. до м. ноември 2020 г., както и към настоящия момент. Посочено е, че лицата живеят на различни постоянни и настоящи адреси. През по-голямата част от посочения период, Керемедчиев подържал отношения с Н.С.С., с която не е имал брак, но са живели на съпружески начала повече от 10 години и имат общо дете и множество съвместни пътувания в чужбина.
Д.Г.Д. е назначена на длъжност директор на дирекция „Култура, спорт, младежки дейности, туризъм и връзки с обществеността от 22.07.2022 г., видно от Заповед № 26/22.07.2020 г. на кмета на Община Я. – В. Р.
Със Заповед № РД/02-00908 от 27.10.2020 г., кметът на Община Я., на основание чл. 39, ал. 2 от ЗМСМА, е възложил на Михаил Керемедчиев – заместник-кмет, да изпълнява функциите на кмет по време на отсъствието му на 28.10.2020 г.
На 28.10.2020 г., между Община Я., представлявана от Михаил Керемедчиев – за кмет на общината (съгласно Заповед № РД/02-00908 от 27.10.2020 г. и „**********“ ООД, гр. Я., представлявано от С. Ж., на основание чл. 20, ал. 4, т. 1 от ЗОП, е сключен Договор с рег. № ДГ/04-00105/28.10.2020 г., с предмет: „Текущ ремонт на офиси в сграда с административен адрес на ул. „**********“ №***, гр. Я.“, съгласно оферта от 25.09.2020 г. на изпълнителя, неразделна част от настоящия договор.

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Михаил Керемедчиев, заместник-кмет на Община Я. и в качеството си на изпълняващ длъжността кмет на Община Я., съгласно Заповед № РД/02-00908 от 27.10.2020 г.,  е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
Съгласно чл. 5, ал. 1, т. 9 от Закона за обществени поръчки, възложители на обществени поръчки са кметовете на общини, на райони, на кметства, както и кметските наместници, когато са разпоредители с бюджет. В разпоредбата на чл. 20, ал. 4, т. 1 и т. 3 от ЗОП е посочено, че възложителите могат да възлагат директно обществени поръчки с прогнозна стойност, по-малка от 50 000 лв. при строителство и 30 000 лв. при доставки и услуги,  като в тези случаи съгласно ал. 5 от същата разпоредба, разхода може да се доказва само с първични платежни документи, без да е необходимо сключването на писмен договор.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Свързаността създава риск в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес. От значение за установяване или не установяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
От събраните по преписката доказателства не се установи Михаил  Керемедчиев да е във фактическо съжителство на съпружески начала с Д.Г.Д., което обуславя и липсата на свързаност по смисъла на §1, т. 15, буква „а“ от ДР на ЗПКОНПИ. Дори и да бе установено, че двамата са във фактическо съжителство на съпружески начала, то това не би могло да обоснове свързаност между Керемедчиев и майката на Д.Д. - Олга Димитрова, съдружник и управител на „**********“ ООД, гр. Я., т.к. липсва правна норма, която приравнява роднините на лица, живеещи на съпружески начала, на роднини по сватовство. 
Липсата на родство между Михаил Керемедчиев, Г. Б.  и О.В.Д - съдружници и управители на „**********“ ООД, гр. Я.  от 28.04.2021 г. и С. Ж. – съдружник представляващ  до тази дата **********“ ООД, гр. Я, обуславя и липсата на свързаност по смисъла на §1, т. 15, буква „а“ от ДР на ЗПКОНПИ между тях. 
Освен наличие на роднински връзки обаче, свързаност може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност, съгласно разпоредбата на §1, т.15, б.“б“ от ДР на ЗПКОНПИ. 
В своята практика Върховният административен съд (ВАС) приема, че икономическите зависимости се обосновават и от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Икономическата зависимост по смисъла на ЗПКОНПИ има различни практически хипотези, каквито са: притежаване на дялове или акции или участие в орган на управление на търговско дружество;  (Решение № 1290 от 28.01.2013 г. на ВАС по адм. д. № 11138/2012 г., Решение № 15558 от 25.11.2013 г. на ВАС по адм. д. № 8592/2013 г., VII отд.); договор за покупко-продажба (Решение №15662 от 22.12.2014 г. по адм. д. № 6531/ 2014 г. по описа на ВАС); наличието на трудов или граждански договор (Решение №6781 от 20.05.2014 г. по адм. д. №324/ 2014 г. по описа на ВАС, Решение №2577/ 24.02.2014 г. по адм. д. №11779/ 2013 г. на ВАС) и други.
Липсата на икономически зависимости, между Михаил Керемедчиев и „**********“ ООД, гр. Я., както и между Михаил Керемедчиев и съдружниците и управителите на посоченото дружество,  обуславя и липсата на свързаност по смисъла на §1, т.15, б. „б“ от ДР на ЗПКОНПИ между тях, а липсата на свързаност от своя страна обосновава липсата на частен интерес.
От изложеното следва, че сключвайки Договор рег. № ДГ/04-00105/28.10.2020 г.,  Михаил Керемедчиев е упражнил свои правомощия по служба, но при липсата на частен интерес – свой или на свързано с него лице.
Липсата на който и да е елемент от понятието конфликт на интереси обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал.1 и ал.2 от ЗПКОНПИ,

РЕШИ:

НЕ УСТАНОВЯВА конфликт на интереси по отношение на Михаил Керемедчиев, ЕГН ***********, заместник-кмет на Община Я., в качеството си на изпълняващ длъжността кмет на Община Я., съгласно Заповед № РД/02-00908 от 27.10.2020 г. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключването на Договор рег. № ДГ/04-00105/28.10.2020 г., поради липса на частен интерес.
Препис от решението да се изпрати на Окръжна прокуратура Я., с оглед преценка за реализиране на правомощията й по чл. 76, ал. 2 от ЗПКОНПИ.
	Препис от решението да се изпрати на Михаил Керемедчиев, заместник-кмет на Община Я., на основание чл. 75, т. 1 от ЗПКОНПИ.
	


КОМИСИЯ:

	ЗАМЕСТНИК-ПРЕДСЕДАТЕЛ:………П………../АНТОН СЛАВЧЕВ/

ЧЛЕН:………………………П………………...../АНТОАНЕТА ЦОНКОВА/

ЧЛЕН:…………………...……П……....……..…/ПЛАМЕН ЙОЦОВ/

ЧЛЕН:…………………...……П……....………/СИЛВИЯ КЪДРЕВА/

